Papersnake/gushiwen huggingface dataset:
汨罗潭吊屈原
王叔承（明代）

楚山迸断楚水寒，灵均死作青琅玕。
酒星西堕吊冤魄，白云乱点秋江兰。
兰花娇掇湘夫人，竹枝细奏云中君。
吴钩拂潭潭喷雪，碧空孤雁流斜曛。
衡岳为几，洞庭为杯。
羞鵩酿酒，三酹楚材。
霞开薜荔梦欲落，月出芙蓉魂忽来。
鸾车翠旌飒如雨，星冠玉衣姣犹女。
女媭扬灵宋玉啸，惨澹《离骚》映江渚。
含悲投我辛夷簪，北斗回杓振南吕。
苍梧冥冥帝何许，鬼火青青髑髅语。
上官子兰生不人，荆王客死飘游尘。
孤臣荒冢是鱼腹，明珠怒发骊龙鳞。
逆鳞难批光易晕，七窍之心翻自殉。
魍魉狐狸何代无，万古苍天不堪问。
自君骚破潇湘天，词人，蠹鱼萤火浮残编。
功名千态空言久，二仪七曜更相寿。
狱中易亦穷愁书，六经晚激东归叟。
扬雄赋反骚，徐卿复反反。
是非靡定端，尽付葡萄盏。
君也独醒吾独醉，远游且学神仙蜕。
醉来一曲《沧浪歌》，天公其奈渔郎何。
烟际钟，和韦苏州同、叔白、子乔
李宪噩（清代）

沈沈远钟度，漠漠生烟合。日落山暂明，风定树犹飒。

不见暮僧归，微茫辨孤塔。
大晟府拟撰释奠十四首 升殿用《同安》。
郊庙朝会歌辞（宋代）

诞兴斯文，经天纬地。功加于民，实千万世。笙镛和鸣，粢盛丰备。

肃肃降登，歆兹秩祀。
和宋永兄罢官还家途中见寄四绝
黄公度（宋代）

流年忽忽双蓬鬓，薄宦纷纷一旅亭。
惟有长官衫色在，至今犹与眼俱青。
镜川先生宅赏白牡丹得白字
李东阳（明代）

玉堂天上清，玉版天下白。幸从清切地，见此纯正色。

露苞春始凝，脂萼晓新坼。檀深蔼薰心，绛浅微近积。

终焉保贞素，不涴脂与泽。先生无物玩，聊以物自适。

澹哉君子怀，富贵安可易。临轩抚流景，爱此不忍摘。

我亦惜春心，逢花作花客。先生顾客笑，偶此非宿昔。

客去花未阑，嫣然共今夕。
季氏将伐颛臾
孔子及弟子（先秦）

季氏将伐颛臾。冉有、季路见于孔子曰：“季氏将有事于颛臾。”

孔子曰：“求！无乃尔是过与？夫颛臾，昔者先王以为东蒙主，且在邦域之中矣，是社稷之臣也。何以伐为？”

冉有曰：“夫子欲之，吾二臣者皆不欲也。”

孔子曰：“求！周任有言曰：‘陈力就列，不能者止。’危而不持，颠而不扶，则将焉用彼相矣？且尔言过矣。虎兕出于柙，龟玉毁于椟中，是谁之过与？”

冉有曰：“今夫颛臾，固而近于费。今不取，后世必为子孙忧。”

孔子曰：“求！君子疾夫舍曰欲之而必为之辞。丘也闻有国有家者，不患寡而患不均，不患贫而患不安。盖均无贫，和无寡，安无倾。夫如是，故远人不服，则修文德以来之。既来之，则安之。今由与求也，相夫子，远人不服而不能来也；邦分崩离析而不能守也；而谋动干戈于邦内。吾恐季孙之忧，不在颛臾，而在萧墙之内也。”
题柳
温庭筠（唐代）

杨柳千条拂面丝，绿烟金穗不胜吹。
香随静婉歌尘起，影伴娇娆舞袖垂。
羌管一声何处曲，流莺百啭最高枝。
千门九陌花如雪，飞过宫墙两自知。
挽张直讲
王之望（宋代）

早岁英声已绝尘，暮年高节更殊伦。
绛帷久擅诗书乐，朱邸频酾酒醴醇。
不许功名书竹帛，祗将文行照簪绅。
乡邻若欲存遣范，祭社端宜配古今。
登东山问谢安石
张弼（明代）

我登东山顶，酹酒问谢公。公有调马路，我有下马松。

公有白云明月两窈窕，我有蒙川醉石双𤫩珑。

公当偏霸坐江左，我当全盛从飞龙。我生伊洛后，不敢恣情声伎颓彝风。

我无边徼寄，未试淮淝一捣符秦空。公之能事我若不可及，公之风流我亦不苟从。

东山名同地隔数千里，我言曾入公之耳。青天望断一蜚鸿，章江滔滔自流水。
黄精鹿
李之仪（宋代）

绿遍前峰到后峰，灵苗压地几千重。勾班养就无人见，多少狂心欲采茸。
秦女吹箫曲
王淮（宋代）

翠鬟二八秦宫女，学得吹箫作鸾语。芙蓉帐暖护春香，十二楼头弄云雨。

箫声飘飘度彩霞，好风送上仙人家。仙人特遣双凤下，载入秦宫看桂华。

桂华零落秦宫冷，十二楼头空月影。寒螀夜夜断人肠，双凤不来云路长。
中秋晨起侍见进桂一枝插于短发笑而咏之
王应斗（明代）

折桂当年事，簪花此日因。仅馀千里志，空老六朝身。

时会有今昔，物华无故新。又欣轮满夜，同醉庾楼人。
送弟云霓北归 其一
殷云霄（明代）

怀疴苦簿领，抱归心匪他。中原犹虎豹，南国多风波。

菽水巳久旷，鸿雁各蹉跎。冉冉岁云暮，悲怆将奈何。
与成父弟自严礲同入城晚宿黄岩
赵蕃（宋代）

昔人重离合，感慨思功名。
我今迫贫贱，乃作分袂惊。
徘徊未能别，崎岖复同行。
扪萝到黄岩，倚杖日已倾。
摩挲磴道古，开拓窗户明。
道人惯看客，拨火治短檠。
村醪偶提携，霜柑亦包并。
病来不喜饮，一再泻浊清。
道涂今日劳，林壑他年盟。
苏州对床卧，不下五言城。
自经长少公，增重手足情。
细听松竹响，疑是风雨鸣。
披衣更起坐，月出山西更。
次韵王彦昭感秋三首
张耒（宋代）

尘埃容易点吴衣，泽国秋来信息稀。
想见淮南初木落，秋云秋水雁初飞。
马城诗寄赵耤令
洪咨夔（宋代）

马城去天咫，雨露足芳泽。
万菲主园丁，造物乃其客。
秋能揠而春，红可幻以白。
枝叶随手变，根蔕若为索。
万壑苍烟卷为邹允达赋
倪谦（明代）

君不见泰山之巅蟠老龙，高盖偃蹇排寒冬。参天自是隔风雨，偃乃坐累秦人封。

又不见匡庐之崖霜雪盛，马鬣麈尾枝交映。已从方士资养生，更向桑门作谈柄。

何如凤台之西千万栽，一一长身封绿苔。贞姿高洁负奇气，磥砢总是明堂才。

乍疑森森剑佩羽林客，怒发冲冠铁衣涩。又疑翩翩云罕纷前驱，翠葆碧幢攒列戟。

大株小株鳞甲坚，正直岂畏藤萝缠。露滋雨洗净如沐，但见万壑摇苍烟。

道乡之孙我之友，爱隐松关与松偶。城市红尘没马深，谁解寻盟岁寒叟。

秋官放笔写作图，墨华满纸烟模糊。经雷蜕骨缩人瘿，拔地怪柯编虎须。

披图浩歌对君酌，素云绝胜苍烟壑。上苑霏微烟更多，来游好控巢松鹤。
依韵奉和司徒侍中春阴席上
强至（宋代）

未消残雪在墙阴，昼景昏昏似日沈。
土冻转愁花信远，天寒唯仗酒分深。
笑谈四座相欢色，富贵三朝不动心。
诗句一传人竞写，也应潜购到鸡林。
【黄钟】红锦袍
徐再思（元代）

那老子爱清闲主意别，钓桐江江上雪，泛桐江江上月。君王想念者；宣到凤
凰阙。想著七里渔滩，将著一钩香饵，望著富春山归去也。
那老子陷身在虎狼穴，将夫差仇恨雪，进西施谋计拙。若不早去些，乌喙意
儿别。驾著一叶扁舟，披著一蓑烟雨，望他五湖中归去也。
那老子见高皇斩了蛇，助萧何立大节，荐韩侯劳汗血。渔樵做话说，千古汉
三杰。想著云外青山，纳了腰间金印，伴赤松子归去也。
那老子觑功名如梦蝶，五斗米腰懒折，百里侯心便舍。十年事可嗟，九日酒
须赊，种著三径黄花，栽著五株杨柳，望东篱归去也。
步虚词 其四
赵佶（宋代）

旋步云纲上，天风飒尔吹。飘裾凌斗柄，秉笏揖参箕。

狮子衔丹绶，骐驎导翠辎。飞行周八极，几见发椿枝。
禽言五首 其三
许咏仁（清代）

行不得也哥哥，行不得也哥哥。雷声隆隆火车过，车上兵士蜂蚁多。

或来或往如掷梭，谋于邦内动干戈。郑翩为鹳御为鹅，决意主战不主和。

两军掘壕张网罗，营中消息果如何？山藏虎豹水蛟鼍，探险恐为投火蛾。

五更四面闻楚歌，尸骨将抛无定河。春闺好梦惊娇娥，行不得也哥哥。
题马伏波像
董烈（宋代）

眉目真如画，英姿迥不凡。识高能择主，功大不胜谗。

马革忠何壮，壶头怒尚衔。谁甘骑款段，长服野人衫。
前年有抚松居士者，与余唱和甚多，后知为社友陈君沧玉所托名，戏为四绝句寄赠
林朝崧（清代）

诗家戏学糊名法，教索曹刘向暗中。自笑眼花迷五色，主司头脑太冬烘。
病中突接辛浦通守弥留之书为之一恸 其一
全祖望（清代）

魂断何能哭寝门，开缄未竟已声吞。孤灯仗雨双凄绝，细看模糊病墨痕。
菩萨蛮（丁卯寿李嗣宗）
郭应祥（宋代）

去年持酒为君寿。劝君快上悬车奏。通籍已金闺。腰银袍亦绯。

壶中闲日月。自有长生诀。父子弟兄贤，一门行地仙。
徐安抚
刘敞（宋代）

伏波喜功名，南伐终不返。死馀薏苡谤，生恨鹪鸟晚。

干戈非一方，智勇易谋显。富贵谁不然，枯荣子何反。

冥冥炎州隔，杳杳天道远。荆楚犹古风，招魂动哀挽。

从人除忧谤，不得志者罕。
谢朱常侍寄贶蜀茶、剡纸二首
崔道融（唐代）

瑟瑟香尘瑟瑟泉，惊风骤雨起炉烟。

一瓯解却山中醉，便觉身轻欲上天。

百幅轻明雪未融，薛家凡纸漫深红。

不应点染闲言语，留记将军盖世功。
三家店早饮主人似喜余至而庭下残花犹在也酒客辄见避余固止之因得揽其醉态 其一
李之仪（宋代）

再过三家店，还投旧酒垆。重攀红踯躅，争认白髭须。

所惜自拘束，无因同拍扶。他年遂卜筑，终为伴歌呼。
岐下闻杜鹃
吴融（唐代）

化去蛮乡北，飞来渭水西。为多亡国恨，不忍故山啼。

怨已惊秦凤，灵应识汉鸡。数声烟漠漠，馀思草萋萋。

楼迥波无际，林昏日又低。如何不肠断，家近五云溪。
追和晦庵先生十梅韵
艾性夫（元代）

苍凉遯荒野，交与桃李绝。
远聘不肯来，为君三磬折。
贤者之孝二百四十首 其一二八 徐庶
林同（宋代）

不胜方寸乱，岂假二心持。忍矣王陵将，贤哉徐庶辞。
与客谈邹超因赋
郭钰（元代）

邹超一白丁，凛凛节士操。挥戈回白日，日沉戈亦倒。

使其缀朝班，不愧国中老。遂成薛侯名，宇宙忽新造。

煌煌天使星，辉光照穷昊。老守众所推，深意完城堡。

判笔负所期，丹心向谁告。城中百万家，稽首忠厚报。

薛侯今有孙，家声宜自保。邹超不再见，耆旧伤怀抱。

臣各为其主，生死尽其道。我生百年后，俯仰忧心捣。

侧身望青原，寒烟黯秋草。
浪淘沙 其二 次宋尚木忆昔韵
王士禄（清代）

绣幕晚来重。怪底香浓。丁香如梦月胧胧。红烛殢人耽笑语，过了疏钟。

倦眼玩酥胸。脂肉芙蓉。娇羞银蒜罥青虫。往事临风休更忆，吹乱心蓬。
次韵景文社屋留题
徐瑞（宋代）

四海谁知已，江涛正渺然。
山林聊偃息，岁月易流连。
行李清霜晓，荒祠落木天。
留题不尽意，感激尚君贤。
相和歌辞。婕妤怨
崔国辅（唐代）

长信宫中草，年年愁处生。故侵珠履迹，不使玉阶行。
丙午初冬寓居报国寺赋诗 其五
曾国藩（清代）

刘郎三十甘蒿莱，荷著书真豪哉。郭生辞我还乡国，东游章贡啖红埃。

跌宕江山要诗句，倾倒怀抱须樽罍。此间颇似酺池寺，但少晁张跫然来。

朝饥夕渴不可解，安得银潢倒落注金杯。
雄州道上望溪流泓然
倪元璐（明代）

大小雄如画，丹楼十里城。此方元特达，得水益精神。

口语烟波气，饭香鱼子羹。扁舟遥望美，乃始觉驴狞。
次友人韵 其二
彭汝砺（宋代）

丁宁风伯莫相催，莫放船头容易开。更语水边鱼与雁，不妨日日寄书来。
偈颂二十九首
释云（宋代）

虾蟆翻出阔，曲鳝草之长。
门前飞八百，屋后走千张。
长沙劝耕
真德秀（宋代）

是州皆有劝农文，父老听来似不闻。
只为空言难感动，须将实意写殷勤。
和清汀蒋省干酒色财气韵
李曾伯（宋代）

纲者弃鱼小，错人贪鹿肥。
不见阿堵物，见恶宁馨儿。
铜山变荆棘，锦帐启藩篱。
万物与同毁，千驷吾何为。
萧山寄怀李大越缦
王星諴（清代）

忽忽已成三月别，故人道尔苦吟诗。伤时涕泪狂犹昔，倚树光阴病傥支。

下噀有田供著述，上春多雨足相思。商量载酒湖南路，擘脯弹筝定几时。
百字歌
佚名（宋代）

蓂飞十荚，觉九分秋色，六分将极。桂子风高时更好，天产英贤极日。桥梓齐芳，一慈一孝，夺建真奇特。称觞华旦，但将老少分别。
且看戏彩堂前，酒须双献，饮侍严君侧。清赏阿戎防跨灶，大小欧□相敌。疏曰贤哉，古云有是，作个家家声烈。无先无後，寿齐延应□翼。
寄永州徐三掾曹
翁卷（宋代）

闻说居官处，千峰近九疑。合流皆楚水，高石半唐碑。

香草寒犹绿，清猿夜更悲。其中多隐者，君去得逢谁。
偈颂二十五首
释普岩（宋代）

日面月面，霹雳闪电。
直下来也，急著眼看。
春晚偶题
范成大（宋代）

寂寥春事冷於秋，雨打风吹断送休。
点检梨花成一梦，蘸红新绿满枝头。
次韵解枢干二首
陈造（宋代）

我方首儒冠，颇亦易此人。
尚友卑自汉，读书考先秦。
士或暗郑朴，识面蕲卜邻。
计疎志空勤，敝帚浪自珍。
口前齐东语，瞢欲润帝纶。
学如村社醖，百璃间一醇。
老蘖媚衰红，饱阅姚魏春。
顾惭误题品，五字极清新。
君才允文武，行矣拱帝宸。
余年念桑榆，归去侪编民。
凌霄
许及之（宋代）

羊角连蜷上，青霄便许凌。绝怜香草色，莫遣逐浮萍。
赠果亭侄
金应澍（清代）

羡尔他乡住，团圞聚一家。青山欣有托，白发笑同华。

今古如流水，升沈付落花。故园何日返，重与话桑麻。
缺题
陆树声（明代）

一番风雨酿重阴，云树苍茫自远林。径满烟萝围作障，石分泉路细鸣琴。

青门插柳关幽思，紫陌行春滞赏心。最是桃花争欲放，不禁庭院晓寒侵。
酬楚蒙侍御见寄花晨风雨游南溪佳什 其一
符锡（明代）

三春好日几晴乾，不遣风花一片残。拥树山云长带雨，捲帘江阁尚留寒。

繁枝照眼知谁共，尊酒多情且自宽。莫更题诗寄相忆，恐增怀抱在东阑。
蝶恋花·九十韶光如梦里
文廷式（清代）

九十韶光如梦里，寸寸关河，寸寸销魂地。落日野田黄蝶起，古槐丛荻摇深翠。
惆怅玉箫催别意，蕙些兰骚，未是伤心事。重叠泪痕缄锦字，人生只有情难死。
拟题绵州推官厅六一堂
杨万里（宋代）

一代今文伯，三巴昔产贤。
白珩光宇宙，蓝水暗风烟。
有客曾高枕，外堂见老仙。
梦中五色笔，犹为写鸣蝉。
閒赋
姜特立（宋代）

楼台百万装成，花木四时罗列。
从渠眼底江山，欠我诗中风月。
上益公十绝为寿 其一 金乌
刘过（宋代）

金翰振晓近天威，玉宇循琼昼影迟。曾上大裘头上看，暧然可爱是冬曦。
诸儒为朱云语
佚名（魏晋）

五鹿狱狱。朱云折其角。
重送赵参
张方平（宋代）

参也堂堂气拂云，十年策蹇四方尘。羁穷自古有元叔，精鉴观今少法真。

骥在驽群殊有态，龙初鱼服未能神。君看渭曲傅岩事，天困斯人必有因。
闻李处士亡
灵澈（唐代）

时时闻说故人死，日日自悲随老身。

白发不生应不得，青山长在属何人。
送柳叔达侍知福州
赵鼎臣（宋代）

山到瓯闽特地奇，满城楼观碧参差。胜游入眼如甘蔗，喜色逢人说荔枝。

痛饮莫辜千日酒，剧谈聊付一枰棋。侍郎岂弟如慈父，想见邦人不忍欺。
白苎词
戴叔伦（唐代）

馆娃宫中露华冷，月落啼鸦散金井。吴王扶头酒初醒，

秉烛张筵乐清景。美人不眠怜夜永，起舞亭亭乱花影。

新裁白苎胜红绡，玉佩珠缨金步摇。回鸾转凤意自娇，

银筝锦瑟声相调。君恩如水流不断，但愿年年此同宵。

东风吹花落庭树，春色催人等闲去。大家为欢莫延伫，

顷刻铜龙报天曙。
中秋晴霁已而风雨骤作次雪湖韵 其一
谢迁（明代）

散尽秋阴更晚晴，天公似亦解人情。广寒宫阙依然迥，近水楼台分外明。

丹桂远移岩壑影，素娥虚度佩环声。青樽肯负今宵约，风月平分有旧盟。
柬王德甫 其三
何梦桂（宋代）

闻说平安倚竹听，裁书无雁寄云程。加餐愿得身强健，尚见藜烟照夜明。
临江仙·虚幻浮花休苦恋
谭处端（元代）

虚幻浮花休苦恋，南辰北斗频移。暗更绿鬓尽成丝。百年浑似梦，七十古来稀。奉劝人人须省悟，轮回限到谁知。修行宜早不宜迟。从前冤孽罪，要免速修持。
月上人以拳石植海松莳菖阳于四际苍姿秀色钟清气于几案间以为梅溪之野人赠兼惠诗章因与酬唱凡四首 其四
王十朋（宋代）

涧毛纤细荫青松，会见成仙与化龙。孤屿两峰多臭味，一茎九化异香茸。

羡师得句侵澄观，顾我谈经愧叔重。明日还家带沧海，园林小小可能容。
青房并蒂莲
詹玉（宋代）

醉凝眸。是楚天秋晓，湘岸云收。草绿兰红，浅浅小汀洲。芰荷香里鸳鸯浦，恨菱歌、惊起眠鸥。望去帆，一片孤光，棹声伊轧橹声柔。

愁窥汴堤翠柳，曾舞送当时，锦缆龙舟。拥倾国、纤腰皓齿，笑倚迷楼。空令五湖夜月，也羞照、三十六宫秋。正朗吟，不觉回桡，水花枫叶两悠悠。
梅花集句 其一三二
李龏（金朝）

北客南来岂是家，名园又作醉生涯。困风蛱蝶低仍起，飞去方知不是花。
颂古十四首
释师体（宋代）

门庭推倒乱纵横，火迸星飞无路行。
赤契分明基业在，依前浅种又深耕。
移家别湖上亭
戎昱（唐代）

好是春风湖上亭，柳条藤蔓系离情。
黄莺久住浑相识，欲别频啼四五声。
民瞻再作诗复以前韵酬之
王洋（宋代）

报我新诗疾转舠，论文始信赖薰陶。
追风定见骥千里，鸣野今闻鹤九皋。
看剑为君倾薄酒，张弓何日畏春醪。
不烦更问珊瑚树，旧绣年来拆海涛。
暮之春六章章五句
陈傅良（宋代）

云汉之章兮光烛天，朝宗兮列仙。
胡归晚兮病骨拳然，与客歌商兮忘食与眠，
点尔何如兮吾未知其孰贤。
读书灯
张弘范（元代）

半窗寒雨夜深深，烧断兰膏一寸金。莫笑十年尘壁上，也曾明破圣贤心。
登洪庆观
适宜（宋代）

行到蓬莱第一宫，却惭仙路印尘踪。
界开形势崑崙水，送过烟尘黛嵋峰。
经夏定知非暑气，乘时犹逮看秋容。
不才佳景难为赋，空立斜阳倚瘦筇。
句
王昭宇（宋代）

明朝山北山南路，各自逢人话胜游。
余澹心寄金陵咏怀古迹诗却寄 其二
王士祯（清代）

钟阜蒋侯祠，青溪江令宅。传得石城诗，肠断芜城客。
杀虎行
李锴（清代）

握折刀，挥缺斧，山伧三五能杀虎。爪牙犀利皮斑斓，乳虎之怒良可干。

南山日夕羊牛下，牧笛孤吹行路难。
过瀚海
卢见曾（清代）

龙沙回望更沾衣，树别兼旬鸟见稀。惟有顽山时外向，曾无活水不东归。

毡屯犬静笳飞怨，草铺镫昏雪打围。宵寐难成成莫醒，梦行定不背朝晖。
题扇寄李光载御史赴中台
郑潜（明代）

松厅俨台署，肃肃秋霜寒。送君万里道，雕鹗上云端。

纪纲贵扶植，名节由艰难。相思海月明，惜无双羽翰。
题三祖山
王之道（宋代）

观山不惮远，有癖老增剧。
是行迫王事，所过飞鸟疾。
路傍四五祖，不得着脚历。
朝来所干集，我愿容自适。
冲寒走海会，啸吟遂终日。
眷言三祖山，经从阻良觌。
僧果知我意，饭仆济行色。
崎岖五十里，入山及未昃。
山头残雪在，青瑶点微白。
殷勤承老禅，倾盖同莫逆。
为言信此山，予宝始今日。
欲以扶我衰，不鄙昔轻策。
扪萝助探讨，蹑石共登陟。
群峰耸遥翠，一水涨深碧。
行行何所喜。两脚有余力。
归来饱香积，清淡更过昔。
一丛花
吴绡（清代）

天空露爽火西流。篱下一丛秋。翠绡香澹黄花早，听络帏啾啾。

陇水悲凉，衡鸿凄侧，种种助人忧。风清月冷旅窗幽。

何处弄箜篌。如思似怨声忉怛，却难怪、宋玉多愁。

肠断王孙，魂消蝶梦，百憾在心头。
应景乐·金陵故国
萧回（宋代）

金陵故国。极目长江浩渺，千重隔。山无际，临湍怒涛碛。俯春城苇寂。芳昼迤逦，一簇烟村将晚，严光旧台侧。何处倦游客。对此景惹起离怀，顿觉旧日意，魂黯愁积。幽恨绵绵，何计消溺。回首洛城东，千里暮云碧。
送郝仲明代归
陆文圭（元代）

古之州县吏，久任各称职。任久则化行，吏与民相得。

民或不安则，咎在吏数易。代者如传舍，吏民不相识。

王嘉朱浮疏，每读三太息。暨城有贤佐，温良而端直。

为政知大体，人方饮其德。瓜犹未及期，旌已催行色。

中州固多士，此士去可惜。老稚候城隅，相邀卧车侧。
和複岫庵赓酬之什
郑清之（宋代）

大雅千岩秀，清标万玉前。
醉扶有宗武，属和得师川。
境胜堪锄月，诗香可酿泉。
竹林风度在，枯坐笑僧禅。
偈颂二百零五首 其八十九
释正觉（宋代）

雨从何来，不离问处。森罗大千，出乎方寸。照中之虚，静中之动，衲僧分上常相共。

寒露濡松夜气清，皋禽惊起月巢梦。举刘端公问云居：雨从何来？

居云：从端公问处来。
除夕宿临战平
杨万里（宋代）

一腊天频雪，千山梅未花。
终年不为客，除夕恰辞家。
雨又垂垂落，风仍故故斜。
难开愁里眼，只益鬓边华。
赠罗浮易炼师
杨衡（唐代）

海上多仙峤，灵人信长生。荣卫冰雪姿，咽嚼日月精。

默书绛符遍，晦步斗文成。翠发披肩长，金盖凌风轻。

晓籁息尘响，天鸡叱幽声。碧树来户阴，丹霞照窗明。

焚香叩虚寂，稽首回太清。鸾鹭振羽仪，飞翻拂旆旌。

左挹玉泉液，右搴云芝英。念得参龙驾，攀天度赤城。
和汪正夫梅
郑獬（宋代）

座中豪客洛阳才，醉舞春风拂袖来。
明日却寻歌管地，中庭空有折残梅。
听雁有感
潘玙（宋代）

怕听云间雁，新愁上客眉。
尖风欺破褐，落日迫残棋。
菊花休赊酒，梅开又费诗。
鴒原千里隔，谁与话心期。
和见素林公云庄杂咏八首 其七 三影池
顾璘（明代）

三峰峭而尊，凝神入虚靓。青天动光彩，灭尽浮云影。
赠卷稼田
阮委心（宋代）

非稼亦非田，生香萃简编。
所耕皆实地，何虑不丰年。
华秀充诸己，收藏乐此天。
揠苗求助长，毋若宋人然。
温学士再访山中
白玉蟾（宋代）

炎帝辞朱节，清晨立素秋。
借绯皆木叶，脱白满林丘。
流水万山兴，疎风冷雨愁。
诗人应自乐，歌知海东州。
衢州别李秀才
方干（唐代）

千山红树万山云，把酒相看日又曛。
一曲离歌两行泪，不知何地再逢君。
后咏史二首 其二
沈钦圻（清代）

东周东汉竟如何，消息传来岂尽讹？嬉戏无如李天下，诙谐合尽镜新磨。

摸金使者征求遍，指鹿无臣炀蔽多。江较野人空怅望，恐教荆棘卧铜驼。
尤尚书挽诗
项安世（宋代）

旧学渊衷记，新阡玉色疑。
似闻形叹慨，未忍失容仪。
海道空齑志，西州只貯悲。
平生谢公愿，后世子云知。
雨度西兴
许及之（宋代）

身世重逢舜继尧，谏垣收拾到刍荛。若无阙事关愚虑，何有微尘答圣朝。

卿列骤迁妨骏颖，君恩宽许逐渔樵。江神何事风波恶，冒雨钱塘试晚潮。
胥江司
陈良玉（清代）

胥江潮水歇，一碧唾江清。入馔银鱼短，沿流木筏横。

盐愁关吏诘，衙共野猿争。太息豺狼窟，前年此设兵。
喜晴
周弼（宋代）

久客无别望，出门惟快晴。
茅店局促卧，村静不打更。
淅沥渐有间，四檐稍收声。
俯身问僮仆，贪睡语辄惊。
耳边嘈囋动，邻房先戒行。
拂拭弄包裹，人健脚亦轻。
溪舂黄粮响，窗扫巨竹倾。
山路少泥土，意想砂砾平。
舍梦弃衾枕，披衣散纵横。
屈指计道里，陡觉神思清。
菜老复命煮，小鲜岂足烹。
旅饭任粗粝，苞苴且难成。
值雨及雷雹，一阻三宿程。
南北互有适，后先何必争。
东方晓色至，隐隐大渐明。
分手出门去，相引行水坑。
水心先生挽章二首 其二
释元肇（宋代）

孤屿秋风寺，三过夫子家。古心坚铁石，软语带烟霞。

别岭栖双径，逢人问永嘉。重看送行句，殒泪墨攲斜。
蜀进士许成子魁天下用其殿前赋诗韵以志喜
袁说友（宋代）

岷峨策足问修程，入对明光近太清。
五十年间多士赋，三千笔下一魁荣。
斯文焜燿由奎画，是处流传仰蜀缨。
我已夤缘观盛事，更看公等致隆平。
从仁叔求楷笏四首 其四
葛胜仲（宋代）

祗召行亲尺五天，书辞对命赤墀前。人言此板多乖牾，换试聊须觅褚渊。
茉莉花
董嗣杲（宋代）

雪缀柔枝冷未融，暗销尘境暑威隆。
根从海国分灵种，花逐仙娥下蕊宫。
珠络香悬风紧处，玉壶人在月明中。
直须第四番开过，都洒秋愁落翠丛。
颂十六首
释慧晖（宋代）

不觉蹈过镔铁关，悠然稳坐月芦寒。
别得妙方更难到，巍巍顶相若当看。
瓠岱里索题龙舟辞得十二绝 其四
王坤（清代）

绝顶危楼架碧空，居然弹指现玲珑。缘知伎仿长生殿，也在机关一线中。
饭罢登山
杨万里（宋代）

树远通莺响，花晴带雨痕。登山偶回首，隔水见前村。

澹往孤无伴，清归笑不言。还家更迟著，松菊未应存。
移疾
陆游（宋代）

朝来移疾卧虚堂，暂屏文书日更长。
鸥鹭近人情渐熟，帘栊欲更意先凉。
沙巾自照清池影，蕊笈闲销古篆香。
莫恨微霜侵绿鬓，为渠歇尽少年狂。
彦礼知丞上巳过访流觞於爱山之曲水
喻良能（宋代）

年来曲水竞流觞，元巳夫君访草堂。
波撼石麟杯斝乱，风翻花片笑谈香。
哦松适意清篇富，闭户端忧白日长。
更约来年春好处，重来相与醉沧浪。
射覆二鸡子
佚名（唐代）

此物不难知，一雄兼一雌。谁将打破看，方明混沌时。
题高尚书秋山暮霭图
沈右（元代）

高侯笔法妙天下，貌得江南雨后山。都是乾坤清淑气，兴来移入画图间。
句
杜抑之（宋代）

雷霆真自地中出，河汉莫从天上翻。
新亭
朱存（唐代）

满目江山异洛阳，昔人何必重悲伤。
倘能戮力扶王室，当自新亭复故乡。
送赵汝中归垣曲
谢榛（明代）

天涯作客空成赋，岁杪还家未拜官。到日音书仍北寄，别时风物重西看。

云迷燕赵千山暮，雪满关河一骑寒。樽酒相期春草绿，好听鸿雁度长安。
村咱有呼予老朝奉者
方回（元代）

真公真相自难诬，非相非公亦好谀。
谁忽谓予老朝奉，心知不是赝称呼。
偈九首
释惟清（宋代）

浮云散尽狂波止，天上玉蟾水底圆。
皎洁迥然通湛寂，此时消息若为传。
书寓舍壁
陆游（宋代）

天与痴顽不解愁，未埋病骨且闲游。
山於拄杖横时看，路到芒鞋破处休。
初拟烧丹住南岳，却因学剑客西州。
秋风巾褐添萧爽，又作临邛十日留。
楚翁别五年丙午四月来山中风雨数日因话旧作
黎廷瑞（宋代）

五载期君君不来，悠悠世路忽相猜。
从今无事长相见，纵使百年能几回。
不雨叹 其二
孔庆瑚（清代）

有兵之地多杀伤，无兵之地多凶荒。前年旱蝗在麦后，今年麦秋几无有。

呜呼苍天兮民何辜！边隅不静兮，中田荒芜。宁被荒兮毋被兵，半菽不饱兮，芸芸其生。
四安道中所见
牟巘五（宋代）

木瓜已过折山来，黄帕封林未敢开。
想见白沙红照里，绣纹冷落见奇魂。
上崔十五老丈
刘商（唐代）

天汉乘槎可问津，寂寥深景到无因。

看花独往寻诗客，不为经时谒丈人。
挽通倅刘由正
刘宰（宋代）

论姓君先薛，谈经我愧匡。同登太常第，更接郑公乡。

别恨惊三纪，还书欠几行。犹馀清夜梦，载月渡沧浪。
自诘
陆游（宋代）

修行力量浅，触事常寡悰。
端居本年事，奈此百忧攻。
今晨默自语：世岂不汝容？漱濯临清流，啸歌荫长松。
缓步有夷途，远眺多奇峰。
野叟时相寻，村酒亦自醲。
于道忽少进，一扫芥蔕胸。
轑釜本常情，宁说饭後钟？
邮竹
元稹（唐代）

庭有萧萧竹，门有阗阗骑。嚣静本殊途，因依偶同寄。

亭亭乍干云，袅袅亦垂地。人有异我心，我无异人意。
次韵和正仲种菜种麦二首 其二
舒岳祥（宋代）

稻畦已改翻泥细，麦陇初分趁势斜。觳觫倦耕眠树下，毕逋得食下天涯。

嫩晴微雨调时序，腊雪春风润土砂。避地山村成保社，倚需汤饼及邻家。
泰州王学士寄车螯蛤蜊
梅尧臣（宋代）

车螯与月蛤，寄自海陵郡。
谓我抱余醒，江都多美酝。
老来饮不满，一醉已关分。
甘鲜虽所嗜，易饫亦莫问。
娇女巧收壳，燕脂合眉晕。
贫奁无金玉，狼藉生恚忿。
妻孥喜食之，婢妾困扫拚。
行当至京华，耳目饱尘坌。
此味爽口难，书为厌者训。
过陕州赠苏仪掾仲滋
晁说之（宋代）

河拥秋声客恨新，谁能出语共轮囷。
信知五采生丹穴，不许文章属外人。
渡黑龙江时连雨水涨竟日乃济
杨慎（明代）

飞昚朝暾霁，停骖午漏分。
客心随水急，人语隔江闻。
雨过添清气，风生爱縠纹。
中流归棹稳，跂望有来群。
满江红·畴昔胪传
刘克庄（宋代）

畴昔胪传，仗下奏、祥云五色。何况是、西山弟子，鹤山宾客。上帝照临忠义胆，老师付授文章脉。问此君、仿佛似何人，徂徕石。

园官菜，登盘碧。四舍米，翻匙白。懒投诗见素，寄书杓直。德耀不嫌为隐髻，龟儿已解摇吟膝。有谁怜、给札老相如，家徒壁。
九日张谋父席上
贺铸（宋代）

浪竹低枝扫隙尘，到帘清月欲留人。
西家一斛黄华酒，沈醉吴音贺季真。
观音阁
庞嵩（明代）

层厓绝壁临无地，飞阁危楼落半岑。潮势拥云连佛顶，波光涵玉照禅心。

雉因避客投丹穴，鹊喜游人噪碧林。独怅扁舟频解缆，隔江犹自听鲸音。
买花
李壁（宋代）

风格孤高却后时，夜来律管已灰吹。
无端红紫偷先发，未见琼瑶第一枝。
有怀介然偶作因记之
吴则礼（宋代）

介然平生三只袜，意行跛跛复挈挈。
上懒把椎拂拿却，过淮来昔伴僧伽。
寄外兄魏澈
卢仝（唐代）

何处堪惆怅，情亲不得亲。兴宁楼上月，辜负酒家春。
仰和何仆射还宅故诗
庾信（南北朝）

紫阁旦朝罢。
中台夕奏稀。
无复千金笑。
徒劳五日归。
步檐朝未千。
兰房昼掩扉。
菭生理曲处。
网积回文机。
故瑟余弦断。
歌梁秋燕飞。
朝云虽可望。
夜帐定难依。
愿凭甘露入。
方假慧灯辉。
宁知洛城晚。
还泪独沾衣。
送司空十四北游宋州
张南史（唐代）

九拒危城下，萧条送尔归。寒风吹画角，暮雪犯征衣。

道里犹成间，亲朋重与违。白云愁欲断，看入大梁飞。
雪
赵希逢（宋代）

云雪商量未了天，模糊远近色相兼。
白呵冻手拈诗笔，青向谁家认酒帘。
散乱飞花刀旋剪，须臾平地尺谁添。
也知表沴并呈瑞，深浅阶前自可占。
客有自滇来者惠小龙团大理小石屏
雷钟德（清代）

李侯知我诗肠枯，为我山中摘云腴。又截滇山一片玉，连云带水覆我屋。

古壁巃嵷生风雨，山鬼跳叫渔翁语。清泉潺潺流入户，撱石苍壁供澄煮。

玉川穷愁大米颠，我欲兼之得公怜。人生适意轻富贵，闭门烹鼎卧看山。
乌龙潭
纪映钟（明代）

龙潭禁城内，虽小亦巨泽。窅然处西偏，远如避世客。

古观晋唐遗，名园隆万宅。宜雪再宜雨，宜隐亦宜谪。

松涛白日飞，荷叶远天碧。在昔中丞公，学佛竖铁脊。

弃家入无生，放生意成癖。鸟影摩天空，鱼弄波声湱。

汪汪千顷陂，积鳞恒触迫。巨舸载沈江，生意取相适。

老僧咒喃喃，永断刀砧赤。讲艺集诸生，贤豪尽前席。

微言飒然来，如霜面皮掴。高格离人群，真风慑蛮陌。

叹息斯人亡，澄潭空日夕。
声声慢·用草窗体有赠
李岳瑞（清代）

花柔英气，酒祓深愁，高楼明月清宵。燕昵莺痴，剧怜豆蔻香梢。

十年絮泥心事，又东风、催起春潮。争忍俊，是犀心一点，凤咮双翘。

次第番风过也，怕绿阴结子，春去难招。好托微波，殷勤为护双桡。

天涯自惊老大，且尊前、偎倚纤腰。银烛灺，渐曲终人渺，惆怅红桥。
摸鱼儿 曹柳桥春江放鸭图
赵庆熹（清代）

放轻桡，青山静处，一江春水初暖。沙痕渐没潮痕长，几尺芦芽短短，萍影断。

看一线、拖来鸭脚红欲软。绿随波转。正浴向花间，偶闻人语，惊起自相唤。

江乡好，无数渔梁蟹簖。此生清梦谁管。夕阳细雨持竿出，一霎阑阴聚满。

谁是伴，惜少个、红裙弄水船头惯。闲寻画卷。算买屋移家，栽菱种茨，便我也都愿。
酬留守牛相公宫城早秋寓言见寄
刘禹锡（唐代）

晓月映宫树，秋光起天津。凉风稍动叶，宿露未生尘。

星气尚芳稍，旷望感心神。挥毫成逸韵，开閤迟来宾。

摆去将相印，渐为逍遥身。如招后房宴，却要白头人。
拟咏贫士七首
方回（元代）

生不逢尧舜，夜歌齐国门。
短布适至骭，顾此何足言。
得无慕反坫，颇欲致饱温。
区区霸者佐，治躬乏本原。
易地可禹稷，独许陋巷颜。
管卑况彼宁，人品当尔论。
乌龙老栽松既以诗三首
郑獬（宋代）

高标不畏雪霜侵，枉斸孤根出旧林。
但恐长安无地种，人家桃李自成阴。
清河作诗
曹丕（魏晋）

方舟戏长水，湛澹自浮沉。
弦歌发中流，悲响有馀音。
音声入君怀，凄怆伤人心。
心伤安所念，但愿恩情深。
愿为晨风鸟，双飞翔北林。
春雨怀承甫兄 其二
项安世（宋代）

轻寒剪剪透罗衣，正是行人二月时。重下翠帷犹不隔，短篷疏雨更相欺。
涔阳女
李时行（明代）

涔阳溪上女，两两傍舟行。乍见频低首，佯羞如有情。

摘花入浦去，笑语香风生。踟蹰空怅望，遥听棹歌声。
云顶关
陈奕禧（清代）

云顶关头路，丛篁绕翠微。蹴花双燕下，带雨一僧归。

吟兴消长昼，春寒上裌衣。朋俦尽何在，行处颇忘机。
九日饮冰玉堂和韵十首 其三
苏葵（明代）

貂裘此日何妨典，忍作重阳醒面人。诗思许谁三峡涌，菊花为我一篱新。

兴来放手争壶矢，醉后狂歌答酒神。一德惟馨宾主共，不扬香屑作芳尘。
客洛酬刘驾
李频（唐代）

浮世总应相送老，共君偏更远行多。

此回不似前回别，听尽离歌逐棹歌。
题潘庭坚乐府后奉简陈佥书
曾由基（宋代）

性灵底物堪陶冶，郢曲弥高和弥寡。锦囊勿使六丁偷，会有昌黎赏东野。
江南清明
郑准（唐代）

吴山楚驿四年中，一见清明一改容。旅恨共风连夜起，

韶光随改著人浓。延兴门外攀花别，采石江头带雨逢。

无限归心何计是，路边戈甲正重重。
宫词 其二十二
张公庠（宋代）

端礼门开班已齐，金茎双立动晨晖。君王欲上逍遥辇，玉指纤纤整御衣。
蝶恋花 其一 落梅
钱湘（清代）

已恨妒花风雨急。谁倚楼头，又擪江城笛。不信琼姿留不得。

般般催送香魂别。

门掩黄昏空寂寂。月也无情，雪也无颜色。好梦罗浮都已歇。

夜寒纸帐重相忆。
舟行过吴江有感 其一
程俱（宋代）

陈迹端如幻，羁怀祇自惊。十年穷不死，四海寄馀生。

蒲柳成衰质，枌揄忆旧耕。重吟五湖句，慷慨动幽情。
宿芜湖口
郭祥正（宋代）

菱荇芬香莲子熟，扁舟夜趁湖阴宿。一杯独酌未成歌，渔人解唱遗鞭曲。
听雨轩
顾逢（宋代）

此地偏于静夜宜，炉香相对一编诗。
几回闻得敲窗响，不是开门落叶时。
闻黄墨泉建墨池书屋三首
张天赋（明代）

墨池旧有翰林堂，世远荆蓁迹已荒。闻说贤哉今复古，落成何日共徜徉。
凤凰台怀古
吴惟信（宋代）

凭高北望旧神州，江绕秦淮万古流。塞草寒沙埋战血，更无林叶共伤秋。
思寿阳寓居高氏园亭
余靖（宋代）

尝借芳园石友家，幽栖无复羡纷华。
敞扉气爽云生栋，卷箔香微露泫花。
桂向淮山分月魄，桃从秦洞得仙葩。
别来追想清闲境，悔褫方中走栈车。
次韵颍叟弟耕堂即事
苏泂（宋代）

圣贤畏虚名，蛮貊有诚服。
仕虽志温饱，鲜不馁其腹。
尔来读书者，妄意天雨粟。
东皋春一犁，往哉驾黄犊。
止酒赠郡守杨瑰宝
张耒（宋代）

止酒正似塞决河，厚积薪刍傅砂砾。坚牢不使见蚁漏，一线才砂便奔激。

莫轻弱箭不穿缟，转眼已惊牛弩射。我今止酒用此法，目前逾月无涓滴。

情钟我辈独痛制，慧砂则流那可测。惩羹端是合吹齑，用玉无疑初谏漆。

脾乾胃燥生未省，黄姥无聊怨岑寂。不忧群饮恼姬翁，但畏独醒嘲楚客。

茫然自恻还自笑，一身心口相仇敌。何妨二竖即奔忙，不废三婴更滋泽。

平生杯杓不挂眼，一饮便须论斗石。低心伏老慎勿痴，此身何啻千金值。
瑞鹤仙（七夕）
史浩（宋代）

霁天风露好。乍暑退西郊，凉生秋早。银潢炯云杪。拥香车鹊翅，秋波初到。清歌缥缈。凭危阁、新蟾吐曜。有盈尊美酒，蛛丝钿合，拜舞竞分天巧。

堪笑。世间痴绝，不识人中，拙是珍宝。多愁易老。都缘是，不闻道。骋些儿机智，遭他驱使，毕竟辛勤到了。又何如，百事无能，是非较少。
寄乡人
范仲淹（宋代）

长白一寒儒，登荣三纪馀。
百花春满地，二麦雨随车。
鼓吹前迎道，烟霞指旧庐。
乡人莫相羡，教子读诗书。
疏影 梅魂
冯兰贞（清代）

空庭寂寂。怅冰痕一缕，谁更描得。瘦影荒烟，冷雨前村，犹认旧时江驿。

轻盈倘化梨云去，便剪纸、招来难觅。又依稀、浅水黄昏，唤起数声风笛。

仿佛亭亭倩女，夕阳移素影，一样清绝。月地濛濛，雪径沉沉，剩有啼禽消息。

几生纵使重修到，已悟彻、者番空色。等甚时、购取名香，可奈土花寒碧。
碧山曙色
陈玉衡（清代）

破晓支筇眺碧山，山中山色拥禅关。此身梦觉金鸡唱，对面峰排玉笋班。

世界别开青一抹，云烟护得翠千般。老僧不解留真趣，敲动晨钟催曙还。
冬猎篇
朱昌祚（清代）

晓霜光里寒凝木，牙旗闪闪前山麓。锦臂雕弓美少年，半醉流霞红映目。

朔云惨惨风䬟䬟，呵指敲冰饮紫骝。盘马弯弓好身手，壮气真欲拿蛟虬。

前有啼狨后猛虎，从容一发千钧弩。叠双命中不单杀，毛旋如风血作雨。

或击或刺或空拳，健儿有鹿鹿满肩。草中狐兔敢窃发，宋鹊突起韩卢前。

传箭罢围先数获，谁往南山射雪额。碗酒光摇玛瑙红，当筵又舞神亭戟。
再赋志宏千叶莺粟
李纲（宋代）

春深百草争开花，天香国色世共嘉。谁令莺粟亦妍好，濯濯似共风中霞。

一畦同种偶千叶，巧思端属东君家。年来居士已忘物，对花聊复一笑呀。

色空本是不二法，何用自生分别耶。更思崖蜜煮牛乳，甘滑满瓯全胜茶。
奉和御制读隋书 其三
夏竦（宋代）

子盖怀英断，南荒久驻留。清通承眷奖，恭顺望巡游。

异宠荣乡党，丹诚破寇仇。边民思旧爱，刻石在西州。
送林叔全秩满归四明
陈傅良（宋代）

三年绝境兴谁同，鸡叫桑巅犬巷中。
但欲户庭多暇日，不将鞭朴奏肤公。
相期霄汉抟风翮，每见灯花缀玉虫。
此去逢人台阁上，丁宁莫道止斋翁。
颂十玄谈·祖意
释印肃（宋代）

三贤尚未明斯旨，羊鹿牛车孩子戏。
数墨巡行枉用功，假立名为乾慧地。
西江月 其一
晁端礼（宋代）

去路湘桃破萼，归时乳燕巢梁。不成一事又还乡。

也是经春游荡。

香炉重燃鸂鶒，罗衾再拂鸳鸯。今宵应解话愁肠。

指点尘生绣帐。
宿焦山自然庵和雪庐韵
张学仁（清代）

横笛高吹大海秋，与君同上海西楼。长江万里东流水，不及尊前一夜愁。
念奴娇
林正大（宋代）

杏花春晚，散馀芳、著处萦帘穿箔。唤起幽人明月夜，步月褰衣箔乐。置酒花前，清香争发，雪挽长条落。山城薄酒，共君一笑同酌。
且须眼底柔英，尊中清影，放待杯箔数。莫道洞箫声断处，月落杯空牢寞。只恐明朝，残红栖绿，卷地东风恶。更须来岁，花时携酒寻约。
赠卢长史
温庭筠（唐代）

移病欲成隐，扁舟归旧居。地深新事少，官散故交疏。

道直更无侣，家贫唯有书。东门烟水梦，非独为鲈鱼。
寄赠端溪子二首 其一
李梦阳（明代）

叹凤世巳远，悲麟竟何为。兰蕙秘幽岩，萧艾盈路岐。

君子抱明德，伤也谁复知。随流非我心，特立乃见疑。

亭亭南山松，匪无霜霰摧。寒蕤但不改，孤贞常自持。
送朱行中守润
蔡肇（宋代）

东南闻诏想风流，竹马津亭待去舟。
夹案曾为新右史，分符仍是古诸侯。
大江注海吞三岛，高阁临城览五州。
笔力自能回造化，鹤林神女谩来游。
和西湖雪中泛舟之作
黄庶（宋代）

冬旱种不入，颍人无颜色。
上辍霖雨姿，福此千里窄。
公来视民忧，身若抱病癖。
霖雨变飞雪，万室如药石。
幕府环邹枚，共喜妖沴释。
欲有琼树春，选地得胜僻。
刺舟敲湖水，坐泛白玉国。
持酒与寒竞，醉倒无顾惜。
余霙入杯斝，似解劝饮客。
而我坐席末，斗筲宽一石。
景值风雅匠，万状困刀尺。
鸣凤相上下，独愧如蝼蝈。
花日陪宣州范中丞…范侍御传真宴东峰亭（一作鲍溶诗）
鲍防（唐代）

花日春风绽早梅，谢家兄弟看花来。吴姬对酒歌千曲，

秦女留花酒百杯。丝柳向空轻婉转，玉山看日渐裴回。

流光易去欢难得，莫厌频频上此台。
戊戌与彭元忠相别于安城丙午皆为东广幕属遂获再集
曾丰（宋代）

同郡同年五弟兄，两人犹幸窃馀生。要闲莫苦追名路，得健休冤落选坑。

一别九年头半白，三城重见眼增明。相从诗酒莫相舍，分散何时又合并。
访梅二首
周文璞（宋代）

幽花堕在石根傍，几欲移将近草堂。
草草一尊聊尔尔，跨驴归去月荒凉。
杂诗 其一
刘攽（宋代）

重生世所同，徇利良独愚。嗟彼纬萧子，安事千金珠。

沈身九重渊，脱死骊龙胡。得失觉寐间，危哉悲矣夫。

九方焉知祥，梱也终奚如。虽同国君仓，乃在渠公衢。

馁也命使然，颜原亦多娱。
宫词
宋白（宋代）

天上鸡人唱晓筹，严妆钟动景阳楼。
千门竞洗燕脂面，流作香波入御沟。
句
李氏（宋代）

清朝富贵利名在，结发夫妻日月长。
仆夫浚井得双鲫一鳗未及烹也藏之泥水间予见而放之因作数语
王十朋（宋代）

三秋不雨泉脉枯，仆夫浚井欣得鱼。刀砧已具未及杀，我偶见之鱼再活。

亲投不敢使校人，圉圉洋洋生意新。莫嫌井小思沧海，尺水相忘聊自在。
定风波（再和前韵药名）
辛弃疾（宋代）

仄月高寒水石乡。倚空青碧对禅床。白发自怜心似铁。风月。使君子细与平章。

已判生涯筇竹杖。来往。却惭沙鸟笑人忙。便好剩留黄绢句。谁赋。银钩小草晚天凉。
息舟荆溪，入阳羡南山，游善权寺，呈李功曹巨
羊士谔（唐代）

结缆兰香渚，柴车上连冈。晏温值初霁，去绕山河长。

献岁冰雪值，细泉生路傍。行披烟杉入，激涧横石梁。

层阁表精庐，飞甍切云翔。冲襟得高步，清眺极远方。

潭嶂积佳气，荑英多早芳。具观泽国秀，重使春心伤。

念遵烦促途，荣利骛隙光。勉君脱冠意，共匿无何乡。
古羊江口
郭祥正（宋代）

古羊江口两山阴，野客停挠为一吟。面逆寒风望苍翠，老来唯有爱山心。
祭十二郎文
韩愈（唐代）

年、月、日，季父愈闻汝丧之七日，乃能衔哀致诚，使建中远具时羞之奠，告汝十二郎之灵：

呜呼！吾少孤，及长，不省所怙，惟兄嫂是依。中年兄殁南方，吾与汝俱幼，从嫂归葬河阳。既又与汝就食江南，零丁孤苦，未尝一日相离也。吾上有三兄，皆不幸早世。承先人后者，在孙惟汝，在子惟吾。两世一身，形单影只。嫂尝抚汝指吾而言曰：“韩氏两世，惟此而已！”汝时尤小，当不复记忆；吾时虽能记忆，亦未知其言之悲也。

吾年十九，始来京城。其后四年，而归视汝。又四年，吾往河阳省坟墓，遇汝从嫂丧来葬。又二年，吾佐董丞相于汴州，汝来省吾，止一岁，请归取其孥。明年，丞相薨，吾去汴州，汝不果来。是年，吾佐戎徐州，使取汝者始行，吾又罢去，汝又不果来。吾念汝从于东，东亦客也，不可以久；图久远者，莫如西归，将成家而致汝。呜呼！孰谓汝遽去吾而殁乎！吾与汝俱少年，以为虽暂相别，终当久相与处。故舍汝而旅食京师，以求斗斛之禄。诚知其如此，虽万乘之公相，吾不以一日辍汝而就也。

去年，孟东野往，吾书与汝曰：“吾年未四十，而视茫茫，而发苍苍，而齿牙动摇。念诸父与诸兄，皆康强而早世，如吾之衰者，其能久存乎？吾不可去，汝不肯来，恐旦暮死，而汝抱无涯之戚也。”孰谓少者殁而长者存，强者夭而病者全乎？

呜呼！其信然邪？其梦邪？其传之非其真邪？信也，吾兄之盛德而夭其嗣乎？汝之纯明而不克蒙其泽乎？少者强者而夭殁，长者衰者而存全乎？未可以为信也！梦也，传之非其真也，东野之书，耿兰之报，何为而在吾侧也？呜呼！其信然矣！吾兄之盛德而夭其嗣矣，汝之纯明宜业其家者，不克蒙其泽矣。所谓天者诚难测，而神者诚难明矣。所谓理者不可推，而寿者不可知矣。

虽然，吾自今年来，苍苍者或化而为白矣；动摇者或脱而落矣，毛血日益衰，志气日益微，几何不从汝而死也？死而有知，其几何离？其无知，悲不几时，而不悲者无穷期矣。

汝之子始十岁，吾之子始五岁，少而强者不可保，如此孩提者，又可冀其成立邪？呜呼哀哉！呜呼哀哉！

汝去年书云：“比得软脚病，往往而剧。”吾曰：“是疾也，江南之人，常常有之。”未始以为忧也。呜呼， 其竟以此而殒其生乎？抑别有疾而至斯极乎？

汝之书，六月十七日也；东野云，汝殁以六月二日；耿兰之报无月日。盖东野之使者不知问家人以月日，如耿兰之报，不知当言月日。东野与吾书，乃问使者，使者妄称以应之乎。其然乎？其不然乎？

今吾使建中祭汝，吊汝之孤与汝之乳母。彼有食可守，以待终丧，则待终丧而取以来；如不能守以终丧，则遂取以来。其余奴婢，并令守汝丧。吾力能改葬，终葬汝于先人之兆，然后惟其所愿。

呜呼！汝病吾不知时，汝殁吾不知日，生不能相养以共居，殁不能抚汝以尽哀，敛不凭其棺，窆不临其穴。吾行负神明，而使汝夭。不孝不慈，而不得与汝相养以生，相守以死。一在天之涯，一在地之角，生而影不与吾形相依，死而魂不与吾梦相接，吾实为之，其又何尤！彼苍者天，曷其有极！自今已往，吾其无意于人世矣！当求数顷之田于伊、颍之上，以待余年。教吾子与汝子，幸其成；长吾女与汝女，待其嫁，如此而已。

呜呼，言有穷而情不可终，汝其知也邪？其不知也邪？呜呼哀哉！尚飨！
和张碧溪登宝峰韵二首 其一
沈周（明代）

乐事春来要不空，直登峰顶路方穷。青山始尔三人酒，白发泠方万里风。

城郭周遭江势转，莺花烂漫物华同。太平无象今成象，好在诗篇杖屦中。
挽刘刑部诗二首
李洪（宋代）

宪部为郎久，琳宫解组归。
赐章三品贵，眉寿八旬稀。
橘向前洲种，金难故里挥。
凄凉薤露曲，泪湿老莱衣。
归怀
曹鈖（清代）

指顾平原忆旧游，偶然乘兴一登楼。萧疏短鬓三年梦，寂寞长江万古愁。

看世拟逢青眼客，移封愿得醉乡侯。西风萧飒吹黄叶，摇落寒林树树秋。
颂古十八首
释宝印（宋代）

竖起拂子封白纸，千里谁知有知己。
行人莫与路为雠，四海五湖王化里。
孙氏女哀词三章 其三
罗椅（宋代）

秋风萧飒兮白露下，岂不日月兮照我下土。持此白头兮言归何所，默已不堪兮哭微更苦。

儿孙为吾一恸兮万万古。
古诗
庞谦孺（宋代）

初日照池底，游鱼戏涟漪。
落日延西林，蜻蜓弄斜晖。
忘情体自延，不但禽鸟微。
以兹慰心胸，富贵如何违。
舍策看清溪，步屧临荆扉。
青天委长流，孤云无所依。
居然忘物我，身我忽若遗。
解嘲示真歇老人二首
张元干（宋代）

毁誉何时了，鸡虫事可知。
不妨遭点检，好在莫相疑。
高爵非吾性，奇勋任尔为。
道人元具眼，批判亦慈悲。
问李筼房疾
释文珦（宋代）

筼翁非时流，温然古君子。
我虽异教人，臭味略相似。
四月不见翁，相望隔烟水。
石坛忽来前，言翁乖摄理。
真体本无病，请说病原委。
乃知为苍生，常欲致平治。
神明所扶持，厥疾自衰已。
秋日定拿舟，贺翁勿药喜。
既为苍生病，须为苍生起。
比寿於广成，与宋相终始。
海棠
张冕（宋代）

海棠栽植遍尘寰，未必成都欲咏难。
山木瓜开千颗颗，水林檎发一攒攒。
初疑红豆争头缀，忽觉燕脂众手丸。
西蜀僧家根拨小，南荆宫舍树支宽。
高穿群木无因蔽，平倚危楼最好看。
十亩园林浑似火，数方池面悉如丹。
锦袍万丈仍连袂，珠被齐光更合欢。
风嫋细腰妆正罢，露晞铜雀泪新乾。
晨曦远借彤云暖，秋魄微侵甲帐寒。
会讌岂劳供幄幕，采香应见费龙檀。
穠烧游女青丝发，殷染妖姬白玉冠。
宾席半移隈茜绶，使车多热簇雕鞍。
层层排朵萦飞蝶，密密交柯宿翠翰。
诗客早惭矜镂管，画工谁敢炫霜纨。
本期相伴千场醉，可忍轻邀百卉残。
川路尚移随迅濑，蕃船犹折出长澜。
飘零绛雪深盈尺，收拾晴霞散结团。
时去独应贤者识，色空前有达人观。
谱为仙子终须美，实作寒梅况不酸。
五六年来离别恨，春宵频梦石台盘。
二绝句
张耒（宋代）

幽窗老客寒无睡，长听城楼晓角悲。
万里沧溟初浴日，暗鸡先向草间知。
宿道上人山房
浦源（明代）

夜行冲虎入山深，独扣禅扉到竹林。僧语虚空身外性，客惭贫贱梦中心。

高斋饮罢燃松火，古箦诗成覆楮衾。明日又从何处去，荒郊寒叶正沉沉。
寄题郢州白雪楼
王安石（宋代）

折杨黄华笑者多，阳春白雪和者少。知音四海无几人，况乃者者郢中小。

千载相传始欲慕，一时独唱谁能晓。古心以此分冥冥，俚耳至今徒扰扰。

朱楼碧瓦何年有，榱桷连空欲惊矫。郢人烂漫醉浮云，郢女参差蹑飞鸟。

丘墟馀响难再得，栏槛兹名复谁表。我来欲歌声更吞，石城寒江暮云绕。
满江红
汪莘（宋代）

意赋之可也

唐宋诸公，谁道得、梅花亲切。到和靖、先生诗出，古人俱拙。写照乍分清浅水，传神初付黄昏月。尽后来、作者斗尖新，仍重叠。

离不得，春和腊。少不得，烟和雪。更茅檐低亚，竹篱轻折。何事西邻春得入，还如东阁人伤别。总输他、树下作僧来，离言说。|<鲁直云：“今作梅花树下侩。”>|
蝶恋花 晚春客感
姚燮（清代）

黯黯邮程千里度。山店听风，水驿还听雨。雨送江潮人不住。

销魂最是垂杨渡。

冉冉年华三月暮。尽夜飘花，终日还飘絮。絮满天涯春又去。

伤心最是啼鹃路。
金山寺
易士达（宋代）

浮图突兀起江中，镇压东南气象雄。
除却金山馀外地，苍波何处不龙宫。
苍岩山限韵
魏一鳌（清代）

山怒拔天外，云闲不受拿。檀林失白日，药草荐新茶。

涧陡梯登岸，楼空昙放花。黄昏钟磬发，惊起欲栖鸦。
享庙乐辞十八首 其七 登歌乐
佚名（隋代）

我祠我祖，永惟厥先。炎农肇圣，灵祉蝉联。霸图中造，帝业方宣。

道昌基构，抚运承天。奄家六合，爰光八埏。尊神致礼，孝思惟缠。

寒来暑反，惕荐在年。匪敬伊慕，备物不愆。设虡设业，鼗鼓填填。

辟公在位，有容伊虔。登歌启佾，下管应悬。厥容无爽，幽明肃然。

诚匝厚地，和达穹玄。既调风雨，载协山川。周庭有列，汤孙永延。

教声惟被，迈后光前。
菜
刘黻（宋代）

锄荒种新雨，擢秀美且艳。
生理未羞窄，采撷足饫餍。
每擅筐筥芳，湘以盐与酽。
舌根多嗜珍，味尔乃针砭。
和进士田亚夫见赠
魏野（宋代）

失意人方羡野人，因酬嘉句谢知闻，
都缘月桂终难舍，岂是烟萝不肯分。
且纵高情歌白雪，莫嗟下第负青云。
孤寒自古功成晚，那独昌朝只有君。
送宪使蔡公督晋学政十二解 其四
皇甫汸（明代）

劝课农桑，发摘奸宄。被以仁风，臻于化理。河内同声，颍川共美。

匪直望舒，逮及期已。
点绛唇（寒香水仙）
王十朋（宋代）

清夜沉沉，携来深院柔枝小。俪兰开巧。雪里乘风袅。

温室寒祛，旖旎仙姿早。看成好。花仙欢笑。不管年华老。
行经鸿沟
吕蒙正（宋代）

沟中流水已成尘，沟畔荒凉起暮云。
大抵关河须一统，可能天地更平分。
烟横绿野山空在，树倚高原日渐曛。
方凭征鞍思往事，数声风笛马前闻。
下横山，滩头望金华山四首
杨万里（宋代）

道是兰溪水较宽，兰溪欲到怪生难。
後船只羡前船快，不觉前船阁在滩。
题杜工部浣花草堂
王绂（明代）

浣花溪上草堂前，想像当时思惘然。鬓老风尘多自感，身经丧乱复谁怜。

懒从江夏誇鹦鹉，独向西川拜杜鹃。知己惟应有严武，醉言何事又招愆。
贵宅
曹邺（唐代）

入门又到门，到门戟相对。玉箫声尚远，疑似人不在。

公子厌花繁，买药栽庭内。望远不上楼，窗中见天外。

此地日烹羊，无异我食菜。自是愁人眼，见之若奢泰。
送关敏甫北上
陈恭尹（清代）

君家兄弟并才能，年少金台得早登。舟度西江逢岳雪，马行北路试河冰。

帝城春暖看花入，凤阙云开见日升。幸忝维桑称世好，宴归先为寄红绫。
清明后雁
刘敞（宋代）

留滞江南久，今来万里归。春风稍和暖，作意入云飞。
见雪
陈著（宋代）

冯夷老手妙庄严，一色工夫一夜添。
统卷山河还太极，平抛珠玉到穷阎。
瘦吟相谂梅寒苦，渴饮何妨秫冻甜。
黄竹方哀籴方涌，幸犹三白是丰占。
中伏日诸群君会玉峰余以病不预作诗寄呈
文同（宋代）

去年中伏在南园，同听清泉引绿樽。
今日诸君又高会，独嗟移疾卧西轩。
送卞都昌从东胜军
谢晋（明代）

朔漠风霜过暮年，独怜长路去绵绵。一家数口笼沙外，千里孤辀雁碛边。

听断胡笳惊陇月，敲残刁斗见炊烟。儒冠且莫轻抛掷，早晚徵书下九天。
和赵吉州三首
刘克庄（宋代）

学者当穷理，工诗岂美名。
不能裨采访，徒自取讥评。
责已希韦孟，休官慕尚平。
如今成病鹤，垂首噤无声。
肇庆奉荅曾先生二首 其二
符锡（明代）

一寸灵光六尺身，幅员之外更何人。也知伎俩由区别，才隔云泥巳数尘。
和柳子玉官舍十首·思山斋
黄庶（宋代）

吴儿心着吴山深，终南满目不自慰。
有时蝉蜕书几边，梦到五湖千里外。
偈三首 其一
释法成（宋代）

灯笼忽尔笑咍咍，如何露柱亦怀胎。天明生得白头女，至今游荡不归来。

这冤家，好归来，黄花与翠竹，早晚为谁栽。
漆园
裴迪（唐代）

好闲早成性，果此谐宿诺。今日漆园游，还同庄叟乐。
和韦使君秋夜见寄
丘丹（唐代）

露滴梧叶鸣，秋风桂花发。中有学仙侣，吹箫弄山月。
水调歌头 送苏伯城词
邹智（明代）

微雨歇烦暑，轻风迎晚凉。携手伏波桥上，平水正苍茫。

千峰归鸟纵横，两岸飞花下上，恰好是斜阳。把酒为君舞，君当倾几觞。

道路难，功业远，岁华忙。莫负良天美景，终古恨空长。

先生玉府神仙，小子石城居士，烂醉两何妨。阿真何处在，焚起紫猊香。
□湖春水
孙蕡（明代）

朦胧晓色晚春天，鸠妇声传雨满前。□口水添惊鹤梦，湖心风动涌蛟涎。

桃花暖趁龙门浪，杨柳青含蜃户烟。归思茫茫谁是客，隔溪频唤钓鱼船。
雨歇二首
张耒（宋代）

家童取酒冲泥至，酒满山瓶重莫携。
老子欣然一笑起，开尝洗盏对山妻。
署中独酌先后共得十首颇有白家门风不足存也 其三
王世贞（明代）

北风黄叶拥柴关，扪腹徐行且任閒。谁把一麾留白日，仍将七尺施青山。

玉门都护求归印，司马江州泣赐环。何似蟹螯依右手，拍浮长在酒船间。
上丞相寿 其九 驭外
戴栩（宋代）

古来要镇及边城，祗在深谋不在兵。庙算何曾有遗策，将臣容易欲要名。

弱翁持重羌还服，裴度经营蔡自平。靖定规模天广大，会须混一到神京。
思归
洪皓（宋代）

垂翅东隅四五年，不知何日遂鸿骞。
传书燕足徒虚语，强学山公醉举鞭。
五言六首 其四
马祖常（元代）

御史青骢马，词臣白玉堂。有才皆展骥，此老尚亡羊。

云海迷舟路，天风失雁行。不须愁白发，正欲媚幽光。
水调歌头 仆以戊申之秋，始识吾季沾兄於燕
蔡松年（宋代）

既而过之，未尝不弥日忘归。至於一邱一壑，心通神解，殆不容声。自是朝夕与之期，邻里与之游者，盖十有二年。己未五月，复别於燕之传舍。及其得官汴梁，仆已去彼，怅然之情，日日往来乎心也西山六街碧，尝忆酒旗秋。神交一笑千载，冰玉洗双眸。自尔一觞一咏，领略人间奇胜，无此会心流。小驿高槐晚，绿酒照离忧。木犀开，玉溪冷，与谁游。酒前豪气千丈，不减昔时不。谁识昂藏野鹤，肯受华轩羁缚，清唳白苹洲。会趁梅横月，同典锦宫裘。
赠钟主簿父子
刘克庄（宋代）

旗铃接迹向西驰，丹桂灵椿并一时。
竞说郎君能跨灶，顿令老子欲苔儿。
妙年不患锥无颖，前辈曾言木就规。
相国晏公元楚产，何须千里远求师。
题贺克恭给事家墨竹时贺谢病居辽
李东阳（明代）

野竹生高原，青青不受寒。岁暮雪霜苦，芳心宁独怜。

但恐朔风至，孤根讵能安。移来旧茅屋，僻远意自閒。

护以十丈篱，缭以三重垣。秀色常可保，逍遥任吾年。

永怀不得见，书札若为传。相逢画图里，一笑已无言。
次韵湖阴韦深道五小诗 其一
李之仪（宋代）

髭须潇飒面嶙峋，怪我多非旧日人。百里挐舟谁复尔，却应情重故情亲。
楼
李峤（唐代）

百尺重城际，千寻大道隈。汉宫井干起，吴国落星开。

笛怨绿珠去，箫随弄玉来。销忧聊暇日，谁识仲宣才。
访王问溪那邕村居
何绛（明代）

开春日晴霁，篮舆出郊阡。疏林换新叶，莺啼碧树巅。

东风吹缊袍，乱石鸣幽泉。行行入深竹，迢遰过前川。

田园亦既种，桑麻长户编。多谢素心人，殷勤开竹轩。

相邀入茅屋，鸡黍陈杂筵。酌我樽中酒，挥以琴上弦。

兴至辄倾杯，高谈妙入玄。任真有殊乐，古人贵自然。
天津感事二十六首 其十一
邵雍（宋代）

烟树尽归秋色里，人家常在水声中。数行旅雁斜飞去，一簇楼台峭倚空。
送崔少蓬南归五首
洪咨夔（宋代）

杨州倾城出，作远事追送。
诸生更依依，瘦马踏朝冻。
冥鸿去何许，水落霜宇空。
鬓短心绪长，危樯曳清梦。
古庙
高翥（宋代）

古庙依乔木，开门对浅沙。
短篱红槿树，深径碧苔花。
屋破香烟湿，庭空日脚斜。
山寒无赛鼓，鸣噪集神鸦。
答谢安诗
王胡之（魏晋）

荆山天峙，辟立万丈。兰薄晖崖，琼林激响。哲人秀举，和璧夜朗。

凌霄矫翰，希风清往。

矫翰伊何，羽仪鲜洁。清往伊何，自然挺彻。易达外畅，聪鉴内察。

思乐寒权，披条映雪。

朱火炎上，渌水赴泉。风以气积，冰由霜坚。妙感无假，率应自然。

我虽异韵，及尔同玄。如彼竹柏，厉飙俱鲜。

利交甘绝，仰违玄指。君子淡亲，湛若澄水。余与吾生，相忘隐机。

泰不期显，在悴通否。

人间诚难，通由达识。才照经纶，能泯同异。钝神幽疾，宜处无事。

遇物以器，各自得意。长短任真，乃合其至。

畴昔宴游，缱绻髫乱。或方童颜，或始角巾。搴褐揽帔，濯素□吝。

壑无深流，丘无嚣仞。今也华发，卑高殊韵。形迹外乖，理畅内润。

巢由坦步，稷契王佐。太公奇拔，首阳空饿。各乘其道，两无贰过。

愿纺玄契，废疾高卧。

来赠载婉，妙有新唱。博以兼济，约以理当。非不悦子，驽骥殊量。

鸟养养之，任其沈飏。取诸胸怀，寄想郢匠。
寿皇子
程珌（宋代）

皇穹发灵，炎图中兴。
南吕调议，运叶千龄。
金相玉质，虎步龙行。
运师问道，日进月新。
以是事运，忠孝一忱。
以是格天，昭彻一心。
人之忠佞，事之义萌。
至则能断，举无遁情。
夫是以清明在躬，志气如神。
绵绵若存，为天要根，
非道之外，他有长生。
又况秋饮沆瀣，宵见南极。
风雪叶和，海邦宁谧。
枫宸椒禁，两宫怡愉。
忠厚所根，仁浃閻闾。
愿寿多男，洋洋康衢。
天赐玉卮，人歌紫芝。
磐石萝图，维熊梦奇。
孔蔓且硕，时万时亿。
云根石
吴某（宋代）

白云触石起油然，倏然从龙遍九天。
多谢丰隆留一叶，至今遗迹在岩前。
归自白湖舟中作
周紫芝（宋代）

客舍三寒暑，扁舟八往还。残年不如意，老色日凋颜。

暗谷鸣珊佩，晴峦结翠鬟。江禽浑识面，似欲唤人闲。
毛都宪七十邵二泉以前韵为寄复次之
王鏊（明代）

纷纷才俊登台阁，谁伴幽人住岩壑。龙骧万斛横巨川，商家欲济须渠作。

当今人物有如公，胸蟠经济谁能同。世人重腊不重玉，居然弃置中吴中。

臣门如市心如水，崇也当年亦如此。平生意气小杨修，碌碌谁能数馀子。

力田终不羡逢年，熟读参同内外篇。七十年来髯似漆，人言真是地行仙。

篯彭八百不为久，壶中自制长生酒。金华玉液分剂停，鹤发饮之成黑首。

世途宦海足风波，钟吕日久相经过。黄芽白雪行已熟，日月跳丸奈尔何。
咏苏轼璧水砚
弘历（清代）

永贞用六方象坤。环以璧水无竭源。躁静戾听性质温。

真砚不坏闻云云。呼之欲出其人存。
和晦之所感
彭汝砺（宋代）

万物初还白帝秋，新寒苒苒上衣裘。红泥烂醉须千日，皓发悲衣漫四愁。

气挹风云诗易取，分投胶漆意难酬。簿书久废游从乐，最负江山翠满楼。
李思训妙笔
邓文原（元代）

李侯丹青胜结绿，贝阙珠宫看不足。偶研丹碧写春山，万壑千峰仅盈幅。

应知深处有神仙，花落花开度岁年。扁舟自是寻真侣，为觅桃源一洞天。
月上
仇远（元代）

月到东窗夜正中，人间天上广寒宫。
蚊虫血食三千国，尽被西风一扫空。
严子陵钓台
胡仲弓（宋代）

聘幣凡三到水涯，东都莫是欠人才。
当时若使无新室，此地安知有钓台。
鱼水相忘身外乐，羊裘曾卧禁中来。
桐江一派清如昨，千古高风挽不回。
六朝门。又吟
周昙（唐代）

水影星光怪异多，不思修德事干戈。

无谋拒谏仍轻敌，国破身擒将奈何。
池荷
张侃（宋代）

水浅荷亭亭，风过半攲侧。入水元不濡，须臾见本色。

偶然成珠元，至妙人孰测。乍散起微波，再圆聊作剧。

澜雨未舒晴，浮云时拥墨。小池瀰旧痕，一旦寓新饰。

荷平绿水深，翠满真堪惜。切勿溅成珠，漾去静如拭。
嘉禾百咏·月壕
张尧同（宋代）

入径深於坞，沧波近马蹄。
每寻莲社友，咫尺走东西。
咏桂
李白（唐代）

世人种桃李，皆在金张门。
攀折争捷径，及此春风暄。
一朝天霜下，荣耀难久存。
安知南山桂，绿叶垂芳根。
清阴亦可托，何惜树君园。
留别金陵故旧
曾丰（宋代）

公家事毕更何为，回眷钱塘臂欲飞。
留客故人虽意厚，倚门有母待儿归。
刘半舫光禄与余倾盖莫逆长安入计竟不得一面怅然有作
陈应元（明代）

剑合当年意气亲，长安落落愧延津。如云计吏疏还散，似水交情淡更真。

天上银青椎妙□，人间金紫让亲臣。君来我往成虚晤，徐榻何时□下陈。
同人分咏古十印得刘渊之印
阮元（清代）

汉宝缺角威斗亡，永嘉六玺归晋阳。中间窃夺数十载，天生汉甥刘元海。

元海二角真英雄，蛟龙那得居池中。可怜王侯降编户，刘渊名但镌顽铜。

此铜镌印尚青组，随陆文兼绛灌武。朱范同门传五经，曾以旧缄封印土。

无端玉玺来河汾，改元刻瑞增三文。平阳光昌汉天子，岂监司马家儿军。

当涂典午皆成篡，昭烈庙中出降禅。公主之孙能复仇，人心到底思东汉。

惜哉和曜性不仁，不及李渊生世民。若使石符奉汉玺，讳渊久已如唐人。

我今得印系之肘，刚卯金刀辟邪钮。回水为渊属象形，想见单于文在手。
屏居北郊自秋涉冬绝省人事触绪有感吒之讽吟
程公许（宋代）

气运有盈虚，品物迭滋耗。
人生於两间，谁能长不老。
胡为习鲜荣，而独恨枯槁。
婉娈儿女态，爱惜容色好。
志士竞修名，览镜恨华皓。
所念固有殊，达观同一笑。
本来真妙明，何有少壮老。
芘理非言传，惟心自深造。
句
余靖（宋代）

暂离人世界，且至佛家乡。